Odjel za informatiku Sveučilišta u Rijeci

**Odjel za informatiku** je znanstveno-nastavna sastavnica Sveučilišta u Rijeci koja se bavi izobrazbom kadrova i znanstveno-istraživačkim radom u domeni informatike. Formalno, Odjel djeluje u području društvenih znanosti, polju informacijskih znanosti i u području tehničkih znanosti, polju računarskih znanosti.

## Historija
Odjel za informatiku Sveučilišta u Rijeci osnovan je 1. travnja 2008. zajedno sa Odjelima za matematiku, fiziku. Odjeli za informatiku, matematiku i fiziku nastali su izdvajanjem tadašnjih Odsjeka za informatiku, matematiku i fiziku iz Filozofskog fakulteta u nezavisne odjele na razini Sveučilišta u Rijeci.

Unutar Filozofskog fakulteta akademske godine 2005/2006. izvršena je prilagodba studijskih programa s ciljem usklađivanja s Bolonjskom deklaracijom.

Nakon osnivanja Odjela 2008. godine pokrenuti su jednopredmetni i dvopredmetni diplomski studij informatike nastavničkog usmjerenja, te su pritom revidirani preddiplomski studijski programi. Godinu dana kasnije, pored dva nastavnička smjera na diplomskom studiju informatike otvorena su i dva opća smjera, s ciljem obrazovanja kadrova za rad u privredi. S ciljem otvaranja diplomskih studija širem krugu zainteresiranih studenata, 2010. godine pokrenut je razlikovni preddiplomski studij informatike. S ciljem obrazovanja budućih znanstvenika i istraživača, 2012. godine pokrenut je poslijediplomski doktorski studij informatike.

Iste godine Odjel za informatiku završio je preseljenje na Kampus Sveučilišta u Rijeci. Od svojeg osnivanja do listopada 2012. nalazio se u zgradi Teologije u Rijeci (područni studij Katoličkog bogoslovnog fakulteta u Zagrebu) na adresi Omladinska 14, Rijeka.

## Studijski programi
Odjel za informatiku nudi dva preddiplomska studijska programa:
* Informatika,
* Informatika dvopredmetni u slobodnoj kombinaciji s nekim od studija koji se može studirati na Filozofskom fakultetu,

četiri diplomska studijska programa:
* Informacijski i komunikacijski sustavi,
* Poslovna informatika,
* Informatika, smjer nastavnički,
* Informatika dvopredmetni, smjer nastavnički, u slobodnoj kombinaciji s nekim od nastavničkih studija koji se može studirati na Filozofskom fakultetu,
te doktorski studij u području informatike.

## Znanstveno-istraživački rad
Znanstveno-istraživački rad na Odjelu fokusiran je u tri smjera:
* strojno prevođenje, analiza društvenih mreža, računalna analiza prirodnog jezika, raspoznavanje i sinteza govora, raspoznavanje slika,
* informacijski sustavi, baze i skladišta podataka, rudarenje podataka i strojno učenje, e-učenje i m-učenje, Web 2.0 alati, te
* paralelno i distribuirano izvođenje algoritama, modeliranje i simulacija računalnih mreža.

## Suradnja s gospodarstvom
Odjel surađuje s tvrtkama RIS d.o.o., Amdosoft d.o.o., iOlap d.o.o. i Karpos d.o.o. iz Riječke regije.

Za akademsku godinu 2012/2013. sklopljeno je partnerstvo s tvrtkom NVIDIA u okviru programa GPU edukacijski centar (ranije nazvan CUDA nastavni centar) s ciljem razvoja nastavne djelatnosti u području paralenog programiranja na grafičkim procesorima. Isto partnerstvo trajalo je i kroz akademske godine 2013/2014, 2014/2015 i 2015/2016. Krajem 2016. godine NVIDIA je završila program, a time i partnerstvo s Odjelom.

## Smještaj
Od listopada 2012. godine Odjel za informatiku nalazi se u zgradi Sveučilišnih odjela na Kampusu na Trsatu, na adresi Radmile Matejčić 2, Rijeka. U istoj zgradi smješteni su i Odjeli za matematiku i fiziku, Odjel za biotehnologiju, Centar za mikro i nano znanosti i tehnologije, Centar za napredno računanje i modeliranje te Centar za podršku učenju i poučavanju.

## Unutarnji ustroj
Odjel za informatiku podijeljen je u 3 zavoda, 6 katedri i 4 laboratorija.
* **Zavod za računarstvo**
** *Katedra za informatičke tehnologije i računalne sustave*
*** Laboratorij za arhitekture računala i digitalnu tehniku
** *Katedra za inteligentne sustave*
*** Laboratorij za inteligentne sustave
** *Katedra za primijenjeno računarstvo*
* **Zavod za komunikacijske sustave**
** *Katedra za mrežne sustave*
*** Laboratorij za računalne mreže
** *Katedra za multimedijske sustave i e-obrazovanje*
* **Zavod za poslovnu informatiku**
** *Katedra za informacijske sustave*
*** Laboratorij za informacijske sustave

## Seminari na Odjelu
Na Odjelu se redovito održavaju tri seminara:
* **BusinessClass**, s temama iz područja poslovne informatike;
* **OpenClass**, s temama iz područja slobodnog softvera (u suradnji s HULK-om);
* **ResearchClass**, s temama iz područja znanstvenog istraživanja nastavnika, poslijedoktoranada i asistenata Odjela.
* **StudentClass**, predavanja studenata s osnovnim ciljem predstavljanja njihovih projekata, radova i postignuća.

## Aktivnosti studenata
U sklopu ERASMUS programa studenti mogu provesti semestar ili cijelu akademsku godinu u inozemstvu. Studenti su do sada išli na razmjenu u Austriju, Bosnu i Hercegovinu te Njemačku, a sklopljen je bilateralni ugovor i sa Slovenijom.

Studenti su organizirani u Studentski zbor na razini Odjela i na razini Sveučilišta te sudjeluju u mnogim drugim vannastavnim aktivnostima. Do sada su bivši studenti Odjela držali radionice na temu i razvoja web rješenja korištenjem jezika HTML i PHP, osnova 3D modeliranja korištenjem Autodesk Maye, Linux komandne linije i administracije te rada u programskom jeziku C#.

## Trivia
* Programski jezici koji se koriste na Odjelu uključuju C++, Python, Perl, Java (programski jezik), HTML/CSS/JavaScript/PHP, Prolog i Haskell.
* Sustavi za upravljanje verzijama koji se koriste u nastavi i istraživanju su Git i Mercurial.

## Reference

## Vanjske veze
*  Odjel za informatiku Sveučilišta u Rijeci
*  Department of Informatics, University of Rijeka
* Facebook stranica
* LinkedIn grupa